
EXPUNERE DE MOTIVE  PRIVIND OPORTUNITATEA
PROIECTULUI DE HOTĂRÂRE
privind aprobarea participării Municipiului Timişoara, în calitate de lider de proiect, în cadrul Proiectului „Îmbunătăţirea serviciilor publice din Timişoara şi Mako"
- acronim ROHU-IMPULSE

Motivul emiterii proiectului de hotărâre

1. Descrierea situaţiei actuale

Problemele administrative şi instituţionale, precum şi barierele lingvistice reduc posibilitatea creării unor conexiuni constante şi a unei cooperări durabile între instituţiile din România şi Ungaria. După căderea regimului comunist, administraţia locală s-a concentrat pe crearea de parteneriate cu municipalităţi/instituţii din Europa de Vest, fiind un interes mai mic pentru stabilirea unor strategii de cooperare durabilă cu instituţii din fostele ţări comuniste. 

Până în prezent, Municipiul Timişoara, deşi se află situat în apropierea graniţei cu Ungaria, are relaţii de cooperare doar cu oraşul Szeged, prin înfrăţirea cu acesta în anul 1998, cu alte oraşe/instituţii din ţara vecină existând doar anumite colaborări de scurtă durată.

Schimbări preconizate şi rezultate aşteptate

Luând în considerare acest aspect, precum şi faptul că oraşul Mako şi-a exprimat interesul de a coopera cu oraşul nostru,  este important să se ia în considerare posibilitatea accesării de fonduri nerambursabile în cadrul Programului INTERREG V-A România – Ungaria 2014-2020 în parteneriat cu oraşul Mako pentru îmbunătăţirea serviciilor publice din Timişoara şi Mako prin dezvoltarea capacității administrației publice regionale și locale în vederea  facilitării participării mai active la cooperarea transfrontalieră, prin consolidarea  capacității  instituționale  și  promovarea  legislației  UE,  prin cursuri de instruire, acțiuni de diseminare şi prin activități cu accent pe îmbunătățirea serviciilor transfrontaliere şi dotarea cu echipament.

Dacă se doreşte realizarea unei cooperări stabile și permanente trebuie consolidată cooperarea interinstituţională transfrontalieră în domeniul legislaţiei europene cu privire la accesarea fondurilor europene, precum şi eliminată bariera lingvistică. În acest sens, se vor organiza cursuri comune de formare/perfecţionare în domeniul legislaţiei UE. Totodată, deși unii dintre angajații partenerilor vorbesc engleza, credem că ar fi mai benefic pentru cooperarea noastră să se vorbească limba română și maghiară. Prin urmare, una dintre activitățile proiectului va consta în sesiuni intensive de instruire lingvistică. Abilitățile lingvistice dobândite vor contribui la consolidarea și extinderea cooperării noastre pe termen lung. În mod similar, sarcinile administrative și instituționale care reduc posibilitatea unei cooperări durabile vor fi abordate prin organizarea de schimburi de bune practici și de sesiuni comune de formare. Schimburile de bune practici vor permite fiecărui partener să înțeleagă mai bine modul în care funcționează cealalta instituție și să adapteze soluții inovatoare deja implementate de celalalt partener. 

2. Alte informaţii 

Totodata, deși multe dintre cooperările instituționale sunt inițiative unice cu durabilitate limitată, se doreşte crearea unei strategii care să permită o cooperare de lungă durată între cele două instituţii.

3. Concluzii

Implementarea acestui proiect va permite îmbunătăţirea calităţii serviciilor publice oferite cetăţenilor săi de către cele două oraşe partenere, consolidarea şi extinderea cooperării pe termen lung a acestora, precum şi îmbunătăţirea mediului de lucru al funcţionarilor publici care lucrează în domeniul accesării fondurilor europene. 

PRIMAR 





Director General D.G.U.D.U. 
                                    NICOLAE ROBU 




Magdalena Nicoară


Cod FO53-03,Ver.1

